Twee NVG advokate van rol geskrap | Maroela Media
Twee NVG advokate van rol geskrap
Twee hooggeplaaste amptenare van die nasionale vervolgingsgesag (NVG), adv. Nomgcobo Jiba en adv. Lawrence Mrwebi, se name is Donderdag van die rol van advokate geskrap nadat die Algemene Balieraad van Suid-Afrika 'n aansoek in die hooggeregshof in Pretoria gebring het.
Jiba is die adjunk-direkteur van openbare vervolging, terwyl Mrwebi aan die hoof staan van die eenheid vir gespesialiseerde handelsmisdaad. Die balie se saak teen adv. Sibongile Mzinyathi is van die hand gewys.
Die aansoek teen Jiba en Mrwebi hou verband met hul betrokkenheid by die besluit om die korrupsie-aanklagte teen die geskorste hoof van misdaadintelligensie, Richard Mdluli, te laat vaar. Jiba en Mrwebi het ook goedkeuring gegee dat Johan Booysen, die geskorste hoof van die Valke in KwaZulu-Natal, op 'n aanklag van rampokkery vervolg word.
Die hof het bevind Jiba het "'n versteekte motief" gehad in die Mdluli-saak en dus die wet en die Grondwet oortree. Die hof het gesê Jiba en Mrwebi is nie meer geskikte en gepaste persone om op die rol van advokate te wees nie.
Jiba se regspan het reeds aangedui sy gaan teen die hof se uitspraak appelleer.
Die DA het kort na die uitspraak gereageer deur te sê dit is pres. Jacob Zuma se plig om Jiba onmiddellik af te dank. "Die feit dat [Jiba] steeds in haar pos is, sonder dat sy ondersoek is, bewys sy geniet presidensiële beskerming. Indien die president enigsins ernstig is daaroor om die integriteit van die NVG te herstel, moet hy haar onmiddellik afdank of 'n ondersoek na die bewerings teen haar laat doen, wat uiteindelik tot haar afdanking sal lei," het die party gesê.
Die DA het gesê Mwrebi moet ook onmiddellik afgedank word, aangesien hy Jiba gehelp en ondersteun het in haar pogings om "diegene na aan haar te beskerm in oortreding van die wet en behoorlike prosesse".
DA Nomgcobo Jiba NVG
Top-amptenaar by inkomstediens geskors
En dit is nou mense wat veronderstel is om integriteit te he. Seker JZ se aanstellings.
Sal maar sien wat gebeur nou.
Die 2 betrokkenes moet hulle eie fondse gebruik om te appelleer en nie belastingbetalersgeld. Die saak was teen hulle in hul persoonlike hoedanigheid.
Daar is nog baie Advokate wat nie daar hoort nie ek het bewyse en kan my storie stel. Hulle moet summier uit geskop word, want daar hoort net eerlike mense by die N.V.G. wat die publiek kan vetrou wat nie die geval is nie.